Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Mgr. Monika Bideau Repčíková. 
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, Brusel, 01.04 (00:01) - 30.04.2019 (23:59) 
Zahraničná pracovná cesta prerušená v dňoch: 19.04.2019; 22.04.2019
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v marci 2018 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2018. Od toho sa odvíjali aktivity, ktoré som v rámci pobytu uskutočňovala.

Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu

1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
1.1 Seminár IGLO (Informal Group of Liaison Offices) OPEN: "Strategic Planning and the Co-Creation Process in Horizon Europe", 02.04.2019
Strategické plánovanie nadchádzajúceho rámcového programu Horizon Europe

Dňa 2. apríla 2019 sa uskutočnilo zasadnutie IGLO Open, na ktorom vystúpil Kurt Vandenberghe, riaditeľ pre rozvoj politík a koordináciu na Generálnom riaditeľstve pre výskum a inovácie Európskej komisie. Cieľom podujatia bolo poskytnúť informácie ohľadne strategického plánovania a prípravy nadchádzajúceho rámcového programu EÚ pre výskum a inovácie Horizon Europe. 

Medzi Európskym parlamentom a Radou EÚ bola 18. marca 2019 potvrdená dohoda o porozumení k návrhu programu Horizon Europe (nariadenie). Jedná sa o predbežnú dohodu, pred uzavretím finálnej dohody musia byť ešte prerokované viaceré záležitosti, najmä z hľadiska rozpočtu, nastavenia medzinárodnej spolupráce s asociovanými a tretími krajinami, a tiež záležitosti spojené s vystúpením Spojeného kráľovstva z EÚ.  

Kurt Vandenberghe uviedol, že rýchlosť, akou sa dospelo k tejto predbežnej dohode je pozitívnym signálom toho, že Európska únia kladie výskum a inovácie na popredné priečky svojich priorít. Uviedol, že boli vynaložené snahy o zachovanie medzi-sektorovej a medzi-disciplinárnej spolupráce, čo sa odráža na silnej prítomnosti klastrového prístupu v novom programe, predovšetkým v II. pilieri. Nástroje na rozširovanie účasti (tzv. Widening) sú taktiež zachované, priam posilnené, avšak nie na úkor princípu excelentnosti, teda podpory špičkového výskumu a inovácií. 

Od nového programu má celá európska výskumno-inovačná komunita vysoké očakávania. Ako odpoveď boli okrem iného navrhnuté rôzne podporné aspekty, ako záväzok prilákať do programu nové subjekty alebo princíp „Netflix“, ktorý by mal automatickým princípom navrhovať účastníkom príležitosti a programy, založené na charaktere ich predchádzajúcej aktivity v programe. Dohoda zahŕňa aj novú iniciatívu s názvom “Hop-on”, ktorá bude v programe Horizon Europe financovaná z časti Advancing Europe.

Subjekty pochádzajúce z tzv. “Widening” krajín (vrátane Slovenska) sa budú môcť pridať k už financovaným a podporeným existujúcim projektovým konzorciám.

Novo vytvorená Európska rada pre inovácie (EIC) bude vystupovať ako jediné kontaktné miesto pre malé a stredné podniky a startupy s vysokým inovačným potenciálom. Zároveň bol dňa 18. marca 2019 schválený nový pilotný program EIC.

Strategické plánovanie 

Pri plánovaní štruktúry programu Horizon Europe bola zdôraznená potreba konať viac strategicky a udávať smer rozhodnejším spôsobom. Zároveň by mali byť nové pracovné programy menej preskriptívne, mali by obsahovať menej výziev a tém. Mali by obsahovať viac poznatkov o dlhodobých víziách a ponúknuť rozsiahlejší priestor pre kreativitu. Za týmto ambicióznym účelom plánuje Európska komisia využiť proces spolutvorby, ktorý zatiaľ nemá v tejto oblasti precedens. 

Proces spolutvorby sa bude odohrávať na 3 pracovných úrovniach.

1.    Príprava strategického dokumentu („Strategický plán“): Strategický plán nebude mať podobu zoznamu aktivít, ktorý poznáme ako pracovný program. Bude to rozsiahly strategický dokument, ktorý bude obsahovať kľúčové ciele v rámci klastrov II. piliera, súčasťou tohto dokumentu bude aj hodnotenie vplyvu (impact assessment) a očakávaný prínos a ciele v horizonte nadchádzajúcich 10 - 15 rokov. 

Na konci apríla / začiatkom mája 2019 bude predstavený prvý návrh Strategického plánu, ktorý bude doručený delegátom strategického programového výboru "shadow committee", do ktorého si každý členský štát nominuje vlastných odborníkov. V júni 2019 Komisia zverejní konzultačný dokument týkajúci sa Strategického plánu na webovej stránke Komisie, ktorý bude mať možnosť pripomienkovať online celá výskumno-inovačná komunita, a to z akejkoľvek krajiny sveta.

V dňoch od 24. do 26. septembra 2019 sa v Bruseli uskutočnia tzv. R&I Days (New Canal, Brussels Pompidou) - pôjde o podujatie, na ktorom sa očakáva niekoľko tisíc účastníkov. Na podujatí bude predstavená druhá verzia konzultačného dokumentu k Strategickému plánu, ktorú budú účastníci svojimi diskusiami naďalej dotvárať. 

V októbri 2019 bude na webovom sídle Komisie zverejnená tretia verzia konzultačného dokumentu k Strategickému plánu s cieľom osloviť všetky zainteresované zastrešujúce organizácie (t.j. zastupujúce viac ako 1 krajinu) - v novembri 2019 bude novému kolégiu komisárov EÚ predložený tento strategický dokument po prvýkrát. Koncom roka 2019 / začiatkom roka 2020 by mal byť kolégiom komisárov tento dokument oficiálne schválený. Nové kolégium sa bude týmto dokumentom riadiť pri vytváraní pracovných programov počas 4 nasledujúcich rokov ich politického mandátu. 

2.    Misie: v rámci prípravy tzv. "misií" alebo cieľovo orientovaného výskumu a inovácií je vytvoriť päť expertných skupín (tzv. „Mission Boards“) – 15 expertov v každej skupine, poskytovať poradenstvo s cieľom podporovať EK pri tvorbe a implementácii špecifických misií v rámci programu Horizon Europe.

Jedna „Mission Board“ bude vytvorená pre každú z 5 dohodnutých „Mission areas“: 

1. Adaptation to Climate Change, including Societal Transformation; 2. Cancer; 3. Healthy Oceans, Seas and Coastal and Inland Waters; 4. Climate-Neutral and Smart Cities; 5. Soil Health and Food.

Každá z misií bude obsahovať balík projektov a aktivít smerujúcich naplneniu ich komplexného cieľa. Oblasti týchto 5 misií sú zostavené na základe akútnych problémov obyvateľstva a sú určené pre nich – cieľom je zapojiť čo najširší okruh ľudí a každá z misií by mala mať svojho „ambasádora“, ktorý by jej ciele a pokroky pravidelne komunikoval širokej verejnosti.

3.    Partnerstvá: Charakter partnerstiev bude taktiež súčasťou obsahu Strategického plánu. Definovanie oblastí partnerstiev bude prebiehať jednak z úrovne národných ministerstiev, ktoré budú svoje pozície naďalej komunikovať cez nominovaných zástupcov v strategickom programovom výbore "shadow committee". Členské štáty musia preto prejaviť vysoký stupeň koordinácie týchto aktivít. Nominovaní zástupcovia sa budú v tomto zoskupení stretávať každý mesiac počnúc 2. májom 2019 až do ukončenia celého procesu. Na podujatí R&I Days v Bruseli budú zároveň bližšie predstavené aktivity všetkých budúcich inštitucionálnych partnerstiev. 

1.2 Vyhlásenie členov Strategickej poradnej rady pre vlajkovú iniciatívu Quantum Flagship
Európska komisia vyhlásila oficiálny zoznam členov Strategickej poradnej rady (Strategic Advisory Board, ďalej len "SAB") pre Quantum Flagship (vlajková iniciatíva Európskej komisie pre kvantové technológie).
Hlavnou úlohou SAB je poskytovať poradenstvo v oblasti strategického rozhodovania ohľadom Quantum Flagship, ktorý spadá pod časť Budúce a vznikajúce technológie (FET) v programe Horizont 2020. Členmi poradnej rady sú samostatní odborníci, ktorí boli vymenovaní na základe svojej osobnej spôsobilosti alebo boli navrhnutí organizáciami z priemyselného sektora.
Súčasťou Strategickej poradnej rady je aj prof. RNDr. Vladimír Bužek, DrSc. z Fyzikálneho ústavu Slovenskej akadémie vied, pod vedením ktorého je pripravovaný Národný program pre kvantové technológie na Slovensku.
Viac informácií a celý zoznam členov Strategickej poradnej rady nájdete tu.
Iniciatíva Quantum Technology Flagship bola založená ako súčasť časti FET Flagship v rámci programu Horizont 2020 na roky 2018-2020, pričom prvých 20 projektov bolo spustených už 1. októbra 2018.
Jedná sa o jednu z najambicióznejších dlhodobých iniciatív Európskej komisie v oblasti výskumu a inovácií s rozpočtom 1 mld. EUR na obdobie 10 rokov. Cieľom iniciatívy je zapojiť širokú výskumnú komunitu v oblasti kvantových technológií, s viac ako 5.000 významnými európskymi výskumníkmi z akademického a priemyselného sektora.
Dlhodobou víziou iniciatívy je rozvíjať v Európe takzvanú kvantovú sieť, kde sú kvantové počítače, simulátory a senzory prepojené prostredníctvom kvantových komunikačných sietí. To pomôže naštartovať konkurencieschopný európsky kvantový priemysel, ktorý sprístupní výsledky výskumu ako komerčné aplikácie a prelomové technológie.
1.3 Záznam z Pracovnej skupiny IGLO Implementation na tému brexitu
Dňa 12. apríla 2019 sa v Bruseli uskutočnilo stretnutie Pracovnej skupiny IGLO Implementation na tému brexit. Christina Miller (UKRO) informovala o aktuálnej fáze rokovaní o brexite a o možných scenároch budúceho vývoja.

Dňa 10. apríla 2019 sa Európska rada zhodla na ďalšom odklade brexitu s cieľom umožniť ratifikáciu dohody o vystúpení obom stranám. Toto predĺženie by malo trvať po dobu "nevyhnutne nutnú", v každom prípade však najdlhšie do 31. októbra 2019. Európska rada tiež pripomenula, že ak strany dokončia ratifikačné postupy pred 31. októbrom 2019, v súlade s čl. 50 ods. 3 ZFEÚ  môže dohoda o vystúpení nadobudnúť účinnosť skôr. V tomto prípade by k vystúpeniu Veľkej Británie z EÚ došlo k prvému dňu nasledujúceho mesiaca po dokončení ratifikačných postupov.

Počas tejto doby zostáva Spojené kráľovstvo plnohodnotným členským štátom EÚ a britské subjekty sa môžu naďalej plne zúčastňovať v programe Horizont 2020.

Ratifikácia dohody o vystúpení Veľkej Británie z EÚ by zabezpečila pokračujúcu účasť Spojeného kráľovstva v programe Horizont 2020 až do konca súčasného programového obdobia a na celú dobu trvania realizovaných projektov.

V prípade tzv. brexitu bez dohody boli zo strany britskej vlády vydané záruky na zabezpečenie kontinuity financovania. Britská vláda sa zaväzuje financovať britskú účasť počas celého trvania projektu vo všetkých úspešných návrhoch projektov, ktoré budú podané pred samotným vystúpením z EÚ (vzťahuje sa aj na projekty, ktoré v čase brexitu ešte nebudú o výsledkoch výziev informované).

V zvyšnom období, od vystúpenia Veľkej Britácie z EÚ do konca roka 2020, sa britská vláda zaväzuje financovať britskú účasť vo výzvach otvorených pre tretie krajiny programu Horizont 2020.

Viac informácií je možné nájsť tu.
2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca apríl 2019 boli na webovej stránke SLORD pravidelne zverejňované aktuality z oblasti vedy, výskumu a inovácií, plánované podujatia, informačné dni a odporúčania pre oblasť výskumu a inovácií v EÚ. 
Pravidelne bol aktualizovaný aj profil SLORD na Facebooku či na Twitteri. Taktiež bol pripravený newsletter, ktorý bol adresovaný približne 2.300 kontaktom z prostredia slovenskej vedy, výskumu a inovácií. 
2.2 Komunikácia s relevantným segmentom vedeckej komunity a ďalších inštitúcií/organizácií
Dialóg s nasledovnými osobami, resp. inštitúciami: 
1.	s národnými delegátmi a národnými kontaktnými bodmi (NCP) pre programové výbory rámcového programu pre výskum a inovácie Horizont 2020;
2.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;
3.	ďalšími verejnými a súkromnými slovenskými subjektami podľa potreby a záujmu, predovšetkým v rámci prípravy nadchádzajúceho rámcového programu pre výskum a inovácie Horizont Europe.
3. Organizovanie stretnutí, konferencií, seminárov a iných podujatí
3.1. Brokerage podujatie pre oblasť H2020 – Informačné a komunikačné technológie
Kancelária SLORD sa v spolupráci s českou a litovskou styčnou kanceláriou podieľa na príprave brokerage podujatia pre oblasť ICT, ktoré sa uskutoční 5.júna 2019 v Bruseli. Podujatie je určené na predstavenie nadchádzajúcich výziev pracovného programu pre oblasť Informačných a komunikačných technológií (ICT). Očakáva sa účasť relevantných zástupcov členských krajín EU, s ktorými budú môcť účastníci vytvárať konzorciá na podávanie návrhov projektov ICT v rámci programu H2020.
V rámci prípravy programu a nosných tém podujatia bol kanceláriou zvolený kolaboratívny prístup definovania tém. V prvom rade sa vyslovili zástupcovia virtuálnej pracovnej skupiny pre ICT a následne bol relevantnej vedeckej komunite odoslaný online prieskum, v ktorom sa mohli vysloviť za najdôležitejšie témy, resp. Výzvy aktuálneho pracovného programu H2020 ICT. 
Výsledok týchto krokov je definovanie kľúčových tém pre potenciálnych účastníkov zo SR a tým zvýšená prospešnosť ich účasti na tomto podujatí. Podujatie bude zamerané na 6 špecifických výziev pracovného programu, ktoré boli identifikované ako najrelevantnejšie na základe oslovenia národných štruktúr a potenciálnych účastníkov prostredníctvom formuláru. Akákoľvek iná výzva pracovného programu 2018 – 2020 však môže byť témou diskusie medzi účastníkmi. Výzvy spadajú do 3 oblastí:
1.	Umelá inteligencia: výzvy ICT-26-2018-20; DT-ICT-12-2020; DT-ICT-09-2020
2.	Fotonika: výzvy ICT-36-2020; ICT- 37-2020
3.	Robotika: výzvy ICT-09-2019-2020; ICT-10-2019-2020
Všetky vyššie uvedené výzvy majú uzávierku 21. apríla 2020.
Ďalšie informácie, vrátane programu, sú zverejnené tu.
Za slovenskú stranu je zatiaľ registrovaných 16 účastníkov z celkovej možnej kapacity 60 osôb. 
3.2. V4 konferencia na tému Digitálna transformácia 
Téma: Digitálna transformácia v novej ére: Aktuálny stav a zhodnotenie budúcich výziev 
Dátum a čas: 6. jún 2019, 8:30 – 13:30
Miesto: Stále zastúpenie SR pri EÚ, Avenue de Cortenbergh 79, 1000 Brusel
Tradičná konferencia pod hlavičkou krajín Vyšegradskej štvorky sa bude konať dňa 6. júna 2019. Témou tohtoročnej konferencie bude digitálna transformácia a dotkne sa tém umelej inteligencie, robotiky, digitálnych zručností, počítačovej vedy, kybernetickej bezpečnosti a so zreteľom na nové európske programy, akým je program Digital Europe (začiatok v r. 2021) a nový rámcový program pre výskum a inovácie Horizon Europe (2021 – 2027).
Cieľom konferencie je združiť odborníkov, profesionálov a výskumníkov z rozličných oblastí, ktorí majú priamu skúsenosť so zavádzaním digitálnych technológií do praxe. Konferencie je rozdelená na dve hlavné časti:
1.	Panelová diskusia zložená zo zástupcov Európskej komisie sa bude zameriavať na rozličné politické iniciatívy rozbehnuté na úrovni EÚ, so zreteľom na nasledujúci viacročný finančný rámec EÚ;
2.	Druhý panel ponúkne názorné príklady z prostredia krajín V4, a to z pohľadu odborníkov z praxe a z pohľadu predstaviteľov verejnej správy.
Na konferencii sa očakáva účasť približne 100 predstaviteľov členských štátov EÚ a asociovaných krajín, Európskej komisie, Európskeho parlamentu, Výboru regiónov, ministerstiev, styčných kancelárií, členov siete IGLO, asociácií či iných zainteresovaných strán.

Pre druhý panel, ktorý ponúkne názorné príklady z prostredia krajín V4 si každá z krajín V4 zvolila jednu tému z nasledovných 5 oblastí a pozvala rečníka, ktorý zastupuje úspešný príklad v danej oblasti: 

1.	Superpočítače
2.	Umelá inteligencia (Slovensko bude zastúpené doc. Ing. Vierou Rozinajovou, PhD.)
3.	Digitálne zručnosti
4.	Kybernetická bezpečnosť
5.	Využitie digitálnych technológií vo sférach verejného záujmu a ich vzájomná kompatibilita

Predbežný program podujatia je dostupný na webových stránkach SLORD a ďalších médiách.

3.3. Výročná konferencia siete styčných kancelárií pre vedu a výskum - IGLO
Kancelária SLORD sa aktívne podieľa na príprave výročnej konferencie, ktorá sa bude v roku 2019 konať 12. júna 2019. 
Toto podujatie je zamerané na prezentáciu spoločnej práce členov siete IGLO ako dôležitého poradného orgánu pre vytváranie politík výskumu a inovácií na úrovni EÚ.
Špeciálnym hosťom podujatia bude pani Signe Ratso (Deputy Director General of the European Commission for Research and Innovation).
Podujatie tiež predstaví aktivity pracovných skupín siete IGLO, ktoré sú organizované v rôznych tematických zoskupeniach počas celého roka.
4.  Stručný priebeh rokovaní, resp. študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 

Konferencie, semináre, podujatia – Apríl 2019: 

				Apríl 2019		
Dátum	Čas	Miesto	Účastník (SLORD)	Účastníci	Podujatie	
02.04.2019	12:00-  14:00	Nether Liaison Office	Monika Bideau Repčíková, AK, TL	Zástupcovia siete IGLO	Seminár IGLO Open na tému Strategického plánovania 9. FP: „Strategic Planning and the Co-Creation Process in Horizon Europe“	
03.04.2019	16:00– 18:30	Norway House	Monika Bideau Repčíková, AK	Bruselská vedecko-výskumná komunita 	The Stavanger Region - Smart with a Heart
	
11.04.2019	17:00 – 18:30	SZ Estónska pri EÚ	Monika Bideau Repčíková, TL	Bruselská vedecko-výskumná komunita	Sustainable bio-manufacturing solutions	

Stretnutia a rokovania - Apríl 2019: 

Apríl 2019	
Dátum	Čas	Miesto	Účastník (SLORD)	Účastníci	Téma stretnutia	Záznam	
08.04.2019	10:30 -12:00	POLSCA	Monika Bideau Repčíková, AK, TL	Zástupcovia styčných kancelárií (CZELO, PolSCA) a SZ HU pri EÚ v Bruseli	V4 Stretnutie	Plánovanie V4 konferencie k digitálnej transformácii, finalizácia formátu, rečníkov, plánovanie ďalších spoločných aktivít, výmena informácií, koordinácia postupov	
09.04.2019	09:30 – 13:00	Albert Borchette Conference Centre
	Monika Bideau Repčíková 	Zástupcovia ČŠ, Európska komisia	Programový výbor H2020 –Nanotechnológie, pokročilé materiály, pokročilá výroba a spracovanie, biotechnológie		
25.04.2019	11:00 – 12:30	Norcore/
Swisscore 
Styčná kancelária
	Monika Bideau Repčíková 	Zástupcovia Styčných kancelárií siete IGLO pre prac. Skupinu „Výročná konferencia“	Výročná konferencia siete IGLO	Plánovanie podujatia, príprava registračného formulára, spustenie registrácie	
26.04.2019	16:30-18:00	SLORD 	Monika Bideau Repčíková, 	Zástupkyne LINO (Litva) a CZELO (ČR) Styčných kancelárií	H2020 ICT Brokerage podujatie	Plánovanie podujatia, logistické záležitosti, oslovovanie rečníkov, výber a potvrdenie tém	

5.  Odporúčané závery:

1.	Sledovanie vývoja vo formulovaní 9. rámcového programu pre výskum a inovácie:

Európska komisia vyhlásila výzvu na zapojenie expertov do „Mission Boards“, ktoré budú Komisii poskytovať odborné poradenstvo pri identifikácii a realizácii jednotlivých misií v programe Horizon Europe, ďalšom výskumnom a inovačnom programe EÚ.

Týmito misiami budú vysoko ambiciózne iniciatívy s vysokým profilom, aby sa našli riešenia na niektoré z hlavných výziev, ktorým čelia európski občania. Misie majú mať jasné ciele, ktoré zachytia predstavu občanov vo všeobecnosti.

Bude existovať päť „Mission Boards“, jedna pre každú z nasledovných oblastí: 
•	Prispôsobenie sa zmene klímy vrátane spoločenskej transformácii (Adaptation to climate change including societal transformation);
•	Rakovina (Cancer);
•	Zdravé oceány, moria, pobrežné a vnútrozemské vody (Healthy oceans, seas, coastal and inland waters);
•	Klimaticky neutrálne a inteligentné mestá (Climate-neutral and smart cities);
•	Zdravie pôdy a potraviny (Soil health and food).
Prvou úlohou „Mission Boards“ bude identifikovať a navrhnúť jednu alebo viacero konkrétnych misií pre každú z oblastí, a to v spolupráci so zainteresovanými stranami a občanmi.
Lehota na predkladanie žiadostí je 11. jún 2019.

Každá z „Mission Boards“ bude pozostávať najviac z 15 členov.
Viac informácií vrátane webového odkazu na výzvu na expertov a príslušné dokumenty je možné nájsť na webovej stránke SLORD: http://slord.sk/sk/odporucame/europska-komisia-vyhlasila-vyzvu-na-zapojenie-expertov-do-mission-boards.html?page_id=3914

2.	Sledovanie aktivít v oblasti batérií:
Európska komisia vydala správu o implementácii Strategického plánu pre batérie, ktorý predostiera pokrok v implementácii jeho kľúčových cieľov, dosiahnutých v predošlom roku. Jedným z týchto cieľov je príprava spustenia Battery 2030+, rozsiahlej vedeckej iniciatívy Európskej únie v oblasti pokročilých batériových technológií.
Ako sa uvádza v správe Európskej komisie, prvá fáza prípravy rozsiahlej a dlhodobej vedeckej iniciatívy pre batériové technológie bola dokončená v decembri 2018, a to publikáciou manifestu pod názvom Battery 2030+ Manifesto. V manifeste je načrtnutá vízia, opodstatnenie, ciele a priority tejto iniciatívy na základe spolupráce s akademickým a priemyselným sektorom.
V marci 2019 bol pod hlavičkou pracovného programu Budúce a vznikajúce technológie (FET) 2019 financovaný projekt typu „Koordinačná a podporná aktivita“ (Coordination and Support Action, CSA) s rozpočtom 0,5 mil. EUR, ktorého úlohou bolo pripraviť detailnú cestovnú mapu pre iniciatívu Battery 2030+. Táto CSA bude pokračovať vo svojej úlohe angažovať a mobilizovať akademickú a priemyselnú výskumnú komunitu okolo tejto novej iniciatívy.
Financie na spustenie prvých výskumných aktivít sú plánované v súvislosti s aktualizáciou pracovného programu na rok 2020 v rámci programu Horizont 2020. Aktualizované pracovné programy budú publikované v júni 2019. Ďalšia podpora bude zvážená už pod hlavičkou nového rámcového programu pre výskum a inovácie, Horizon Europe.
Celý text správy Európskej komisie o implementácii Strategického plánu pre batérie, vrátane príloh, je možné konzultovať tu.
3.	Informovanie o príležitostiach Európskej rady pre inovácie (EIC) a programu Budúce a vznikajúce technológie (FET):
Dňa 2. apríla sa v Bruseli konal informačný deň zameraný na predstavenie grantových príležitostí Európskej rady pre inovácie (EIC) – schéma Pathfinder a programu Budúce a vznikajúce technológie (FET) na rok 2019. 

Informačný deň zahŕňal nasledovné aktivity:
•	Prezentácie schém EIC Pathfinder, FET Open a FET Proactive
•	Informácie o tom, ako pripraviť a podať návrh projektu pre FET Open a FET Proactive a vysvetlenie hodnotiaceho procesu a hodnotiacich kritérií
•	Príležitosť prezentovať svoje prvotné nápady s cieľom identifikovať potenciálnych partnerov
Všetky informácie sa nachádzajú na tomto linku. Podujatie bolo nahrávané a je možné si ho pozrieť zo záznamu tu. Informácia bola šírená prostredníctvom internetových stránok SLORD ako aj prostredníctvom e-mailu.
6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.   Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete: áno

Správu vypracoval: Monika Bideau Repčíková	
Dátum: 14.05.2019

								
Správu schválil:  prof. RNDr. Ján TURŇA, CSc., generálny riaditeľ